TACC ร่วง7% นิวโลว์ตั้งแต่เข้าตลาดฯ โบรกฯชี้ Q4/61 กำไรทำจุดสูงสุดของปีแนะซื้อเป้า 4.5 บ.
TACC ร่วง7% นิวโลว์ตั้งแต่เข้าตลาดฯ โบรกฯชี้ Q4/61 กำไรทำจุดสูงสุดของปีแนะซื้อเป้า 4.5 บ. โดย ณ เวลา 15.31 น. อยู่ที่ระดับ 2.34 บาท ลบ 0.18 บาท หรือ 7.14% ด้วยมูลค่าซื้อขาย 1.97 ล้านบาท 
2 ม.ค. 2562

ผู้สื่อข่าวรายงานว่า บริษัท ที.เอ.ซี. คอนซูเมอร์ จำกัด (มหาชน) หรือ TACC ณ เวลา 15.31 น. อยู่ที่ระดับ 2.34 บาท ลบ 0.18 บาท หรือ 7.14% ด้วยมูลค่าซื้อขาย 1.97 ล้านบาท  ราคาหุ้นปรับตัวลดลงต่อเนื่องโดยราคาหุ้นทำนิวโลว์ตั้งแต่เข้าตลาดฯ 2 ธ.ค.2558

บล.ฟินันเซีย ไซรัส ระบุว่า  แนวโน้มกำไรสุทธิในไตรมาส 4/61 น่าจะกลับมาฟื้นตัวและทำจุดสูงสุดของปี เพราะเป็นช่วง High Season ของธุรกิจ โดยจะรับรู้รายได้จากธุรกิจ Character ต่อเนื่อง, รับรู้รายได้เครื่องดื่มโถกดตามฤดูกาลรสชาติโอเลี้ยงในช่วงเทศกาลกินเจ และจะเริ่มวางขายเครื่องดื่ม Hershey’s ในเดือน พ.ย.
ในขณะที่คาดส่วนแบ่งจากสยามเกตเวย์น่าจะขาดทุนอยู่ในกรอบจำกัด เพราะยังไม่มีความคืบหน้าทางธุรกิจอย่างมีนัยสำคัญ ยังอยู่ในระหว่างศึกษาและทำการตลาดหาลูกค้ารายใหม่ ค่าใช้จ่ายส่วนใหญ่เป็นค่าใช้จ่ายผู้บริหารและพนักงาน
เบื้องต้นประเมินกำไรสุทธิไตรมาส 4/61 ไว้ที่ 30 ล้านบาท ดังนั้นยังคงประมาณการกำไรสุทธิปี 2018 ที่ 89 ล้านบาท (-21% เทียบช่วงเดียวกันของปีก่อน) และคาดกำไรสุทธิจะกลับมาโตอีกครั้งในปี 2019 ราว 22.8% เทียบช่วงเดียวกันของปีก่อน เป็น 109 ล้านบาท ยังคงราคาเป้าหมายที่ 4.5 บาท (อิง PE เดิม 25 เท่า) มี Upside 30% คงคำแนะนำ ซื้อ